Niko Kovač

Koondisekarjäär

Kovači debüüt koondises toimus 11. detsembril 1996 Maroko jalgpallikoondise vastu.
Kovač mängis 1998. aasta MM-valikgrupis 3 mängu, aga teda ei arvatud Prantsusmaal toimunud finaalturniirile, sest ta polnud vigastusest täielikult kosunud. Horvaatia saavutas seal kolmanda koha.
2002. aasta MM-valikgrupi võitis Horvaatia Belgia ja Šotimaa ees, kaotamata ühtki mängu. Vennad Kovačid arvati Jaapanis toimuvaks MM-iks Horvaatia koondisse. Mõlemad osalesid kõigis Horvaatia mängudes algusest lõpuni. Esimeses voorus 3. juunil kaotas Horvaatia 0:1 Mehhiko jalgpallikoondisele. Teises voorus Itaalia vastu 8. juunil jäi Horvaatia 55. minutil taha, kuid võitis ikkagi 2:1. Kolmandas voorus Ecuadori jalgpallikoondise vastu 13. juunil vajas Horvaatia võitu, kuid selle asemel sai Ecuador läbi aegade esimese võidu MM-il (1:0). Alagrupist läks Mehhiko edasi võitjana ja Itaalia teisena, tänu väravate vahele oli Horvaatia kolmas, aga langes ikkagi välja.
2004. aasta EM-valikgrupis oli Horvaatia koos eelviimaseks jäänud Eesti jalgpallikoondisega. Niko Kovač osales 5 valikmängus 8-st, neist 3 korda algrivistuses. Valikgrupi võitis 17 punktiga Bulgaaria jalgpallikoondis, järgnesid 16 punktiga Horvaatia ja Belgia. Niko lõi kaks väravat: 11. juunil 2003 Eesti vastu võõrsil mängu ainsa värava ja 6. septembril 2003 Andorra jalgpallikoondise vastu samuti võõrsil 4. minutil avavärava. Sellega oli ta Horvaatia edukaim väravalööja koos Milan Rapaićiga, ainult Rapaić lõi mõlemad väravad Andorrale. Tänu väravate vahele (+8 +2 vastu) tuli Horvaatia teiseks ja pääses lisavalikmängudele Sloveenia jalgpallikoondise vastu, kus Horvaatia viigistas kodus 15. novembril 2003 1:1 ja võitis võõrsil 19. novembril 1:0 ning pääses finaalturniirile.
Finaalturniiril Portugalis viigistas Horvaatia esimeses voorus 13. juunil Šveitsi jalgpallikoondisega 0:0 ja teises 17. juunil Prantsusmaa jalgpallikoondisega 2:2. Kolmandas voorus 21. juunil Inglismaa jalgpallikoondise vastu vajas Horvaatia võitu ja Niko Kovač viis Horvaatia 5. minutil juhtima, kuid Inglismaa võitis lõpuks 4:2. Alagrupi võitis Prantsusmaa Inglismaa ees, Horvaatia oli kolmas ja langes välja. Mõlemad vennad olid igas voorus algrivistuses, aga Inglismaa vastu mängis Robert üksnes esimese poolaja.
2006. aasta MM-valikturniiri läbis Horvaatia kaotuseta ja võitis valikgrupi. Niko Kovać lõi kaks väravat, mõlemad 26. märtsil 2005 kodus Islandi jalgpallikoondise vastu. Ka teisena lõpetanud Rootsi jalgpallikoondis pääses otse finaalturniirile, mis toimus Saksamaal. Niko Kovać oli kõigis Horvaatia kohtumistes algrivistuses ja kapten. Esimeses voorus 13. juunil kaotas Horvaatia 0:1 Brasiilia jalgpallikoondisele. Niko Kovać sai 32. minutil kollase kaardi ja vahetati 41. minutil seisul 0:0 välja. Teises voorus 18. juunil Jaapani jalgpallikoondise vastu mängis ta kogu kohtumise ja Horvaatia viigistas 0:0. Viimases voorus 22. juunil ei tohtinud Robert Kovać kaartide tõttu kaasa teha. Niko Kovać osales algusest lõpuni. Horvaatia vajas seal võitu Austraalia jalgpallikoondise üle, aga mäng lõppes 2:2. Alagrupi võitis täiseduga Brasiilia, teisena läks edasi Austraalia. Horvaatia oli kolmas ja langes välja.
2008. aasta EM-valikturniiri võitis Horvaatia Venemaa ja Inglismaa ees. Finaalturniiril mängisid mõlemad vennad Kovačid kaks esimest mängu algusest lõpuni kaasa, Niko kaptenina. Esimeses voorus 8. juunil võitis Horvaatia Austria jalgpallikoondise 1:0. Teises voorus 12. juunil võitis Horvaatia ka Saksamaa jalgpallikoondise 2:1 ja tagas sellega alagrupivõidu. Kolmandas voorus 16. juunil mängis Horvaatia teise koosseisuga ja vennad Kovaćid said puhkust, aga Horvaatia võitis ka Poola jalgpallikoondise 1:0. Teisena läks alagrupist edasi Saksamaa. 20. juunil mängiti veerandfinaal Türgi jalgpallikoondisega, mille mõlemad vennad tegid algusest lõpuni kaasa, Niko jällegi kaptenina. Lisaaja eelviimasel minutil läks Horvaatia juhtima ja üleajal Türgi viigistas. Järgnes penaltiseeria, kus Horvaatia realiseeris 4 löögist üheainsa ja langes välja, Kovačid lööma ei pidanud.
Ta mängis rahvuskoondises 83 korral ja lõi 14 väravat. (Seisuga 21. juuni 2004 olid vastavad näitajad 30 ja 4.) Ühegi riigi vastu polnud ta kolme väravat löönud. Kaks väravat samas kohtumises lõi ta Islandi ning Bosnia ja Hertsegoviina jalgpallikoondise vastu, kaks väravat eri kohtumistes Ungari jalgpallikoondise vastu.

Isiklikku

Niko Kovač on 176 cm pikk.